A Bizottság határozata

(2001. június 27.)

az általános tisztítószerekre és a szaniter helyiségek tisztításához használt tisztítószerekre vonatkozó közösségi ökocímke odaítélésével kapcsolatos ökológiai kritériumok meghatározásáról

(az értesítés a C(2001) 1670. számú dokumentummal történt)

(EGT vonatkozású szöveg)

(2001/523/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre [1] és különösen annak 3., 4. és 6. cikkére,

mivel:

(1) az 1980/2000/EK rendelet 3. cikke előírja, hogy az ökocímkét olyan termék kaphatja meg, amely termék a tulajdonságai révén jelentősen hozzájárul a legfontosabb környezeti szempontok javításához;

(2) az 1980/2000/EK rendelet 4. cikke előírja, hogy az ökocímke kritériumait termékcsoportonként kell meghatározni;

(3) az e határozatban előírt intézkedéseket az ökocímke-kritériumoknak az 1980/2000/EK rendelet 6. cikkében megállapított meghatározási eljárásoknak megfelelően dolgozták ki és fogadták el;

(4) az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,

ELFOGADTA EZT A HATÁROZATOT:

1. cikk

Az "általános tisztítószerek és a szaniter helyiségek tisztításához használt tisztítószerek" termékcsoport (a továbbiakban: termékcsoport) két alcsoportba osztható, amelyek meghatározása a következő:

általános tisztítószerek: a padló, a falak, a mennyezet és egyéb rögzített felületek rendszeres tisztítására használt tisztítószerek, amelyeket a felhasználást megelőzően vízben oldanak vagy vízzel hígítanak,

szaniter helyiségek tisztításához használt tisztítószerek: szaniter helyiségek – pl. mosókonyha, fürdőszoba, zuhanyozó, WC és konyha – szennyeződéseinek és lerakódásainak mindennapi eltávolítására (felületi tisztítására) használt termékek. Nem tartoznak ebbe a csoportba a WC öblítésekor automatikusan alkalmazott termékek, pl. az "önadagoló termékek", mint a WC- illatosító rúd vagy a WC-tartályban használt termékek. Nem tartoznak ebbe a csoportba a kalcium-karbonát (vízkő) eltávolításán kívül külön tisztító hatással nem rendelkező termékek. Nem tartoznak ebbe a csoportba a fertőtlenítőszerek.

Nem tartoznak ebbe a csoportba a speciálisabb rendeltetésű, pl. sütő- vagy ablaktisztító, padlósúroló, fényező, lefolyótisztító, stb. termékek.

A termékcsoport az egyéni fogyasztók által használható termékeken kívül ipari felhasználásra szánt termékeket is tartalmaz.

2. cikk

A termékcsoport környezetvédelmi teljesítményét és használatra való alkalmasságát a mellékletben és az ahhoz tartozó függelékben meghatározott kritériumokra való hivatkozással kell értékelni.

3. cikk

A termékcsoport meghatározása és a termékcsoportra vonatkozó kritériumok az e határozat hatálybalépésétől számított három évig érvényesek. Amennyiben e határidő végéig nem fogadnak el módosított ökológiai kritériumokat, azok érvényessége további egy évvel meghosszabbodik.

4. cikk

Adminisztratív célra a termékcsoporthoz rendelt kódszám: "020".

5. cikk

Ennek a határozatnak a tagállamok a címzettjei.

Kelt Brüsszelben, 2001. június 27-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

--------------------------------------------------

MELLÉKLET

KERETRENDSZER

Az ökocímkére való jogosultsághoz az általános tisztítószernek, illetve a szaniter helyiségek tisztításához használt tisztítószernek (a továbbiakban: a termék) az 1. cikkben meghatározott termékcsoportba kell tartoznia, és meg kell felelnie az e mellékletben foglalt kritériumoknak, amit a kritériumokban és a műszaki függelékben leírt, a kérelmezés során elvégzett vizsgálatokkal kell bizonyítani. Ahol megfelelő, egyéb vizsgálati módszerek is használhatók, ha a kérelmet értékelő illetékes testület vagy testületek (a továbbiakban: illetékes testület) elfogadják azok egyenértékűségét. Az illetékes testületek elismerik az EN 45000 szabványsorozat vagy valamely azzal egyenértékű nemzetközi szabvány alapján akkreditált szervek által elvégzett vizsgálatokat és hitelesítést. Azokban az esetekben, ahol semmiféle vizsgálatot sem jelöltek meg, illetve úgy jelölik meg, hogy azokat ellenőrzési és megfigyelési célra használják, az illetékes testületek a kérelmező által benyújtott nyilatkozatok és dokumentáció, illetve független szervezet által kiadott igazolások alapján hoznak döntést. Abban az esetben, ha azt jelzik, hogy konkrét dokumentációra, illetve nyilatkozatra van szükség, azt a kérelmező, illetve a gyártó vagy adott esetben a szállító nyújtja be. Az összetevőkre történő utalás az anyagokra és a készítményekre is egyaránt vonatkozik.

Az illetékes testületek számára ajánlott, hogy vegyék figyelembe az elismert környezetgazdálkodási rendszerek, pl. az EMAS vagy az ISO 14001 alkalmazását a kérelmek értékelésénél, illetve az e mellékletben szereplő kritériumoknak való megfelelőség folyamatos ellenőrzése során. (Megjegyzés: az ilyen környezetgazdálkodási rendszer alkalmazása nem követelmény.)

E kritériumok célja különösen a következők előmozdítása:

- a környezetre gyakorolt hatások csökkentése, a káros összetevők mennyiségének korlátozása, a felhasznált tisztítószer mennyisége, valamint a csomagolási hulladék csökkentése révén,

- a veszélyes anyagok használatával kapcsolatos környezeti, illetve egészségi kockázatok csökkentése vagy megelőzése,

- olyan információ, amely alapján a fogyasztó a terméket hatékonyan tudja felhasználni, és minimálisra csökkentheti a környezetre gyakorolt hatást.

A kritériumokat úgy állapítják meg, hogy az elősegítse az alacsonyabb környezeti hatással rendelkező általános tisztítószerek és a szaniter helyiségek tisztításához használt tisztítószerek címkézését.

EGYSÉGNYI MENNYISÉG

Az általános tisztítószerek (a következő kritériumok esetében használt) egységnyi mennyisége a terméknek a gyártó által 1 liter tisztítóoldathoz (vízhez) javasolt adagja, grammban kifejezve.

A szaniter helyiségek tisztításához használt tisztítószerek esetén az egységnyi mennyiség nincs meghatározva (a következő vonatkozó kritériumok esetén 100 gramm termékkel kell számolni).

ÖKOLÓGIAI KRITÉRIUMOK

1. Ökotoxicitás és biológiai lebonthatóság

A toxicitásra vonatkozó kritikus hígítási térfogatot (KHTtox) az egyes összetevőkre (i) a következő egyenlet segítségével számítjuk ki:

+++++ TIFF +++++

ahol (i) az adott összetevő egységnyi mennyiségenkénti (általános tisztítószerek esetén) tömege, illetve az adott összetevő 100 g termékben előforduló mennyiségének tömege (szaniter helyiségek tisztításához használt tisztítószerek esetén), a TT a terhelési tényező, a HTH pedig az összetevő hosszú távú mérgező hatású koncentrációja. A TT és HTH paraméterek értékei a függelék A. pontjában, a tisztítószer-összetevők adatbázisának jegyzékében (DID-jegyzék) megadott értékek. Amennyiben az adott összetevő a DID-jegyzékben nem szerepel, a kérelmező a függelék B. pontjában leírt módszerrel adja meg azok értékét. Az egyes összetevők KHTtox értékeit összeadva kapjuk meg a termék KHTtox értékét.

Az általános tisztítószerek esetén a termék egy egységnyi mennyiségre eső KHTtox értéke nem haladhatja meg a 400 l-t.

A szaniter helyiségek tisztításához használt tisztítószerek esetén a termék KHTtox értéke nem haladhatja meg a 4000 l/100 g termék értéket.

A termék pontos összetételét közölni kell az illetékes testülettel, az e kritériumnak való megfelelést igazoló részletes KHTtox számításokkal együtt.

2. Foszfor és foszfonátok

A termékben előforduló elemi foszfor teljes mennyiségét egy egységnyi mennyiségre (általános tisztítószerek esetén), illetve 100 g termékre (szaniter helyiségek tisztításához használt tisztítószerek esetén) kell kiszámítani, figyelembe véve valamennyi foszfortartalmú összetevőt.

Általános tisztítószerek esetén az egy egységnyi mennyiségre eső foszfortartalom (P) nem haladhatja meg a 0,2 g-ot.

Szaniter helyiségek tisztításához használt tisztítószerek esetén a 100 g termékre eső foszfortartalom (P) nem haladhatja meg a 2 g-ot.

A foszfonáttartalom (a foszforral megegyező módon számítva) nem haladhatja meg az egy egységnyi mennyiségre eső 0,02 g-ot általános tisztítószerek esetén, illetve a 100 g termékre eső 0,2 g-ot szaniter helyiségek tisztításához használt tisztítószerek esetén.

A termék pontos összetételét közölni kell az illetékes testülettel, az e kritériumnak való megfelelést igazoló részletes számításokkal együtt.

3. A felületaktív anyagok anaerob biológiai lebonthatósága

A termékben használt valamennyi felületaktív anyag anaerob körülmények között biológiailag lebontható.

A termék pontos összetételét közölni kell az illetékes testülettel. A DID-jegyzék (l.: a függelék A. pontja) jelzi, hogy egy adott felületaktív anyag anaerob módon biológiailag lebontható-e vagy sem (vagyis nem használhatók azok, amelyeknél az anaerob biológiai lebonthatóságot jelző oszlopban "I" jelzés van feltüntetve). A DID-jegyzékben nem szereplő felületaktív anyagok esetén az anaerob biológiai lebonthatóságot bizonyító információt a szakirodalomból vagy egyéb forrásból, illetve megfelelő vizsgálati eredményekkel kell biztosítani. Az anaerob biológiai lebonthatóságra vonatkozó referenciavizsgálat az ISO 11734, ECETOC 28 (1988. június), illetve ezzel egyenértékű vizsgálati módszer, anaerob körülmények között minimum 60 %-os lebonthatósági követelmény mellett.

4. Veszélyes, illetve mérgező anyagok és készítmények

a) A termék nem tartalmazhatja a következő összetevőket sem közvetlen összetevőként, sem az összetevők között szereplő bármely készítmény részeként:

- alkil-fenol-etoxilátok (APEO-k),

- nitro-pézsma és policiklusos pézsma, beleértve pl.:

pézsma-xilén: 5-tercbutil-2,4,6-trinitro-m-xilén

pézsma ambrette: 4-tercbutil-3-metoxi-2,6-dinitro-toluol

moskén: 1,1,3,3,5-pentametil-4,6-dinitro-indán

pézsma-tibetin: 1-tercbutil-3,4,5-trimetil-2,6-dinitro-benzol

pézsmaketon: 4'-tercbutil-2', 6'-dimetil-3', 5'-dinitro-acetofenon

HHCB (1,3,4,6,7,8-hexahidroxi-4,6,6,7,8,8-hexametil-ciklopenta(g)-2-benzo-pirán)

AHTN (6-acetil-1,1,2,4,4,7-hexametil-tetralin),

- EDTA (etilén-diamin-tetraacetát),

- NTA (nitril-triacetát),

- kvaterner ammóniavegyületek,

- glutáraldehid.

Az illetékes testülettel közölni kell a termék pontos összetételét, és nyilatkozni kell arról, hogy a termékben a fenti anyagok egyikét sem használták fel, sem önálló összetevőként, sem az összetételben szereplő valamely készítmény részeként.

b) A termékben nem használhatók fel a következő minősítéssel ellátott összetevők:

R31 (savval érintkezve mérgező gázok képződnek),

R40 (rákkeltő hatása részben bizonyított),

R45 (rákot okozhat),

R46 (öröklődő genetikai károsodást okozhat),

R49 (belélegezve rákot okozhat),

R68 (visszafordíthatatlan károsodást okozhat),

R50 + 53 (nagyon mérgező a vízi szervezetekre, a vízi környezetben hosszan tartó károsodást okozhat),

R51 + 53 (mérgező a vízi szervezetekre, a vízi környezetben hosszan tartó károsodást okozhat),

R59 (veszélyes az ózonrétegre),

R60 (a fertilitást – fogamzó- és nemzőképességet – károsíthatja),

R61 (a születendő gyermekre ártalmas lehet),

R62 (a fertilitásra – fogamzó- és nemzőképességre – ártalmas lehet),

R63 (a születendő gyermeket károsíthatja),

R64 (szoptatott újszülöttet és csecsemőt károsíthatja),

illetve ezek bármely kombinációja a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelvben [1] és annak módosításainak, illetve a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelvben [2] és annak módosításainak megfelelően.

A fenti követelménynek az összetételben felhasznált készítményeknek az adott készítmény tömegének 0,1 %-át meghaladó valamennyi összetevőjének is eleget kell tennie.

Engedélyezettek mindazonáltal a termék tartósítására használt (a biocidokra vonatkozó következő kritériumoknak megfelelő), az R50 + 53 vagy az R51 + 53 alá sorolt biocidok, kizárólag abban az esetben, ha azok nem potenciálisan bioakkumulatívak. Ebben az összefüggésben egy biocid akkor tekinthető potenciálisan bioakkumulatívnak, ha a log Pow (az oktanol/víz megoszlási együttható logaritmusa) ≥ 3,0 (kivéve, ha a kísérleti úton meghatározott BCF ≤ 100).

Az illetékes testületet tájékoztatni kell a termék pontos összetételéről, s ahhoz mellékelni kell az egyes összetevőkre vonatkozó anyagbiztonsági adatlapok egy-egy példányát, amelyeken fel kell tüntetni az egyes összetevők besorolását vagy annak hiányát, valamint az arról szóló nyilatkozatot, hogy az előbbiekben felsorolt anyagok a termékben nem fordulnak elő.

Az összetételben felhasznált valamennyi készítmény szállítójának hasonlóképpen nyilatkoznia kell arról, hogy készítménye eleget tesz a fenti követelményeknek.

5. Illékony szerves vegyületek

A termék nem tartalmazhat a tömege 10 %-át meghaladó mennyiségű, 150 °C-nál alacsonyabb forráspontú illékony szerves vegyületet.

Az illetékes testületet tájékoztatni kell a termék pontos összetételéről, s ahhoz mellékelni kell az egyes szerves összetevőkre vonatkozó anyagbiztonsági adatlapok egy-egy példányát, valamint az arról szóló nyilatkozatot, hogy a termék eleget tesz e kritériumnak.

6. Színezékek

A termékben kizárólag olyan színezékeket szabad felhasználni, amelyeket a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelv [3], illetve annak későbbi módosításai engedélyeznek.

Az illetékes testület felé nyilatkozni kell arról, hogy a termék megfelel e kritériumnak, s a nyilatkozathoz mellékelni kell a felhasznált színezékek teljes felsorolását.

7. Illatanyagok

a) A termék nem tartalmazhat a fenti kritériumban meghatározott nitro-pézsmát vagy policiklusos pézsmát tartalmazó illatanyagokat.

b) Amennyiben a termék a következő illatanyagokat tartalmazza, ezt az adott illatanyag, illetve anyagok nevével együtt a csomagoláson egyértelműen fel kell tüntetni:

Megnevezés | CAS-szám | Megnevezés | CAS-szám |

Amil-fahéjaldehid | 122–40–7 | Amil-fahéjalkohol | 101–85–9 |

Benzil-alkohol | 100–51–6 | Benzil-szalicilát | 118–58–1 |

Fahéjalkohol | 104–54–1 | Fahéjaldehid | 104–55–2 |

Citrál | 5392–40–5 | Kumarin | 91–64–5 |

Eugenol | 97–53–0 | Geraniumolaj | 106–24–1 |

Hidroxi-citronellal | 107–75–5 | Hidroxi-metil-pentil-ciklohexén-karboxaldehid | 31906–04–4 |

Izoeugenol | 97–54–1 | | |

c) A termékhez illatanyagként hozzáadott valamennyi összetevőt a Nemzetközi Illatanyag-ipari Szövetség (IFRA) eljárási kódexének megfelelően kell gyártani, illetve kezelni.

Az illetékes testület felé nyilatkozni kell arról, hogy a termék mindenben megfelel e kritériumnak.

8. Túlérzékenységet okozó anyagok

Az 1999/45/EK irányelv értelmében a termék besorolása nem lehet R42 (belélegezve túlérzékenységet okozhat), illetve R43 (bőrre kerülve túlérzékenységet okozhat).

Az illetékes testületet tájékoztatni kell a termék pontos összetételéről, s ahhoz mellékelni kell az egyes összetevőkre vonatkozó anyagbiztonsági adatlapok egy-egy példányát, amelyeken fel kell tüntetni az egyes összetevők besorolását vagy annak hiányát, valamint az e kritériumnak való megfelelésről szóló nyilatkozatot.

9. Biocidok

a) A termék biocidokat kizárólag tartósítás céljából, és csak az e célnak megfelelő mennyiségben tartalmazhat. Ez nem vonatkozik a felületaktív anyagokra, amelyeknek szintén lehetnek biocid tulajdonságaik.

Meg kell adni a termék pontos összetételét, és be kell nyújtani a hozzáadott tartósítószerekre vonatkozó anyagbiztonsági adatlapok egy-egy példányát, valamint a termék tartósításához szükséges mennyiségre vonatkozó információkat. Nyilatkozni kell arról, hogy a termék megfelel e kritériumnak.

b) Tilos a csomagoláson vagy bármely egyéb módon azt állítani, illetve azt a látszatot kelteni, hogy a termék mikrobaölő hatású.

Az egyes csomagolásokon szereplő szövegeket és a csomagolás tervét, illetve valamennyi különböző csomagolás egy-egy példányát be kell nyújtani az illetékes testülethez az e kritériumnak való megfelelésről szóló nyilatkozattal együtt.

10. Csomagolási követelmények

a) Általános tisztítószerek esetén a víztartalom £ 90 % (tömeg/tömeg) (a csomagolóanyag mennyiségének minimálisra csökkentése érdekében).

b) Hajtógázt tartalmazó aeroszolos termék nem használható.

c) A műanyagokat a csomagolásról és a csomagolási hulladékról szóló, 1994. december 20-i 94/62/EK európai parlamenti és tanácsi irányelvnek [4], illetve a DIN 7728 1. részével összefüggésben a DIN 6120 1. és 2. részének megfelelően kell megjelölni.

d) Abban az esetben, ha az elsődleges csomagolás újrahasznosított anyagból készül, azt a csomagoláson a "Környezetvédelmi címkék és nyilatkozatok – Önálló nyilatkozatok (II. típusú környezetvédelmi címkézés)" ISO 14021 szabványnak megfelelően kell feltüntetni.

e) Az elsődleges csomagolás alkotóelemei könnyen szétbonthatóak egyetlen anyagból álló alkotórészekre.

Az illetékes testülethez be kell nyújtani a termék pontos összetételét, valamint a címkét is tartalmazó csomagolásmintát. Nyilatkozni kell továbbá arról, hogy a termék e kritériumnak valamennyi részletében megfelel.

HASZNÁLATRA VALÓ ALKALMASSÁG

11. Használatra való alkalmasság

A terméknek a fogyasztók igényeinek eleget téve használatra alkalmasnak kell lennie.

Az illetékes testülethez be kell nyújtani minden erre vonatkozó adatot. Ebbe beletartozik legalább egy olyan teljesítményvizsgálat, amely a terméket (a javasolt adagban) összehasonlítja a vízzel, illetve legalább egy másik termékkel (az ökocímkés termék forgalmazási helyén általánosan beszerezhető termék, a javasolt adagolásban). Az ezen összehasonlításokhoz felhasznált referenciatermék(ek) és a vizsgálati eljárás megválasztását indokolni kell. Az összehasonlítható teljesítményt egy vagy több olyan jellemző felület esetében kell megvizsgálni, amelyekre a terméket ajánlják. A teszt paramétereinek és a felhasznált szennyeződésnek valósághű körülményeket kell tükrözniük, pl. régi zsírszennyeződést kell alkalmazni a konyhai tisztítószerek vizsgálatához, illetve a mészszappanoldó képességet kell figyelembe venni a fürdőszobai tisztítószerek vizsgálatánál. A savas WC-tisztítók esetében a kérelmező használhatja pl. a SÖFW lap 126. számában (2000/11) megjelent, a savas WC-tisztítókra vonatkozó IKW-tesztet. Az általános tisztítószerekre a kérelmező alkalmazhatja pl. a CTTN-IREN által kialakított "Washing of tiled floors and grease removal from kitchen surfaces" (Padlócsempe tisztítása és zsíreltávolítás konyhai felületekről) elnevezésű vizsgálati eljárást.

FOGYASZTÓI INFORMÁCIÓ

12. A csomagoláson feltüntetett információk

a) Adagolási utasítások

Az általános tisztítószerek esetében a csomagoláson pontos adagolási javaslatot kell feltüntetni, beleértve egy ábrát (5 l-es vödör és megfelelő számú, ml jelzéssel ellátott kupak).

Szaniter helyiségek tisztításához használt tisztítószer-koncentrátum esetében a csomagoláson egyértelműen fel kell tüntetni, hogy a normál (nem koncentrált) termékekhez képest kisebb mennyiséget kell használni.

A csomagoláson fel kell tüntetni a következő (vagy ezzel megegyező tartalmú) szöveget:

"A megfelelő adagolással költséget takaríthat meg, és védi a természetet"

.

b) Biztonsági javaslat

A csomagoláson fel kell tüntetni a következő (vagy ezzel megegyező tartalmú) biztonsági javaslatokat (szöveg és egy megfelelő ábra formájában is):

"Gyermekektől távol kell tartani"

,

"Ne keverje a különböző tisztítószereket"

,

"A permetezett terméket ne lélegezze be". (Megjegyzés: kizárólag aeroszol termékeknél.),

c) Az összetevőkre vonatkozó információk és címkézés

A mosó- és tisztítószerek címkézéséről szóló, 1989. szeptember 13-i 89/542/EGK bizottsági ajánlást [5] kell alkalmazni.

Amennyiben a termék illatanyagokat tartalmaz, ezt fel kell tüntetni a csomagoláson.

d) Az ökocímkéről szóló információ

A csomagoláson fel kell tüntetni a következő (vagy ezzel megegyező tartalmú) szöveget:

"További információ az EU ökocímkehonlapján található: http://europa.eu.int/ecolabel"

.

Az illetékes testülethez be kell nyújtani a termék csomagolásának mintáját, az arról szóló nyilatkozattal együtt, hogy a termék e kritériumnak valamennyi részletében megfelel.

13. Az ökocímkén feltüntett információ

Az ökocímke második rovatában a következő szövegnek kell szerepelnie:

- csökkentett káros hatás a vízi környezetre,

- egyértelmű adagolási utasítások.

14. Szakképzés

Az ipari felhasználók által használt tisztítószerek esetében a termék gyártójának, forgalmazójának, illetve harmadik félnek szakképzést vagy szakképzési anyagot kell felajánlania a takarítószemélyzet részére. Ez a megfelelő hígításra, a felhasználásra, a hulladékelhelyezésre, valamint a felszerelés használatára vonatkozó részletes utasításokat tartalmaz.

Az illetékes testülethez mintapéldányt kell benyújtani az oktatási anyagból, illetve el kell juttatni hozzá a képzés leírását.

[1] HL 196., 1967.8.16., 1. o.

[2] HL L 200., 1999.5.31., 1. o.

[3] HL L 262., 1976.9.27., 169. o.

[4] HL L 365., 1994.12.31., 10. o.

[5] HL L 291., 1989.10.10., 55. o.

--------------------------------------------------